Изх. № 95-00-2914/............................2020 г.

**ДО ПРОЕКТ!**

**Г-Н ЕМИЛ ДИМИТРОВ**

**МИНИСТЪР НА ОКОЛНАТА СРЕДА И ВОДИТЕ**

**Д О К Л А Д**

**От: КРАСИМИР ЖИВКОВ –** Зам.-министър на околната среда и водите

**Относно:** *Проект на Наредба за изменение и допълнение на Наредба № Н-4 от 14.09.2012 г. за характеризиране на повърхностни води, издадена от министъра на околната среда и водите.*

**УВАЖАЕМИ ГОСПОДИН МИНИСТЪР,**

На основание чл. 28, ал. 1 от Закона за нормативните актове, внасям за разглеждане проект на Наредба за изменение и допълнение на Наредба № Н-4 от 14.09.2012 г. за характеризиране на повърхностни води, издадена от министъра на околната среда и водите.

Причините, които налагат изменение и допълнение на Наредба № Н-4 от 14.09.2012 г. са следните.

1. С цел определяне на една от основните екологични цели на Директива 2000/60/ЕО, а именно добро екологично състояние, посочената директива предвижда процедура за осигуряване на сравнимост между резултатите от биологичния мониторинг на държавите членки и класификациите по мониторинговите им системи. Резултатите от биологичния мониторинг на държавите членки и класификациите по мониторинговите им системи бяха сравнени посредством мрежа за интеркалибрация, състояща се от мониторингови обекти във всяка държава членка и във всеки екорегион на Съюза. Съгласно Директива 2000/60/ЕО от държавите членки се изисква да събират, както е целесъобразно, необходимата информация за обектите, включени в мрежата за интеркалибрация, с цел оценка на съответствието на класификациите по националните мониторингови системи с нормативните определения в раздел 1.2 от приложение V към Директива 2000/60/ЕО.

В Решение (ЕС) 2018/229 на Европейската комисия, са посочени резултатите от процедурата по интеркалибрация. Тъй като резултатите, посочени в част 1 и част 2 от приложението към Решението, са в съответствие с нормативните определения, дадени в раздел 1.2 от приложение V към Директива 2000/60/ЕО, съответните гранични стойности следва да се използват в класификациите на мониторинговите системи на държавите членки.

В Решението е посочено, че държавите членки следва да прилагат резултатите от процедурата по интеркалибрация към своите национални класификационни системи, с цел установяване на граници между много добро и добро състояние и между добро и умерено състояние за всички техни национални типове. Държавите членки могат да използват методите и граничните стойности между отделните класове, посочени в приложението към Решението, за установяване на добър екологичен потенциал за водни обекти, определени като изкуствени или силно модифицирани водни обекти в съответствие с член 4, параграф 3 от Директива 2000/60/ЕО. В проекта на НИД на Наредба № Н-4 от 14.09.2012 г. са отразени определените в резултат от процедурата по интеркалибрация класификационни стойности на мониторинговите системи на държавите членки, съгласно Решение (ЕС) 2018/229 на Комисията.

2. В НИД на Наредба № Н-4 от 14.09.2012 г. също е предложено допустимите стойности за обща алфа и обща бета радиоактивност да бъдат запазени като контролни параметри и да е необходимо провеждането на задължителен мониторинг по тях, като те няма да се включват в оценката на екологично състояние. В Наредба Н-4 от 14.09.2012 г. тези общи нива са въведени като Стандарти за качество на околната среда (СКОС), което не е необходимо и не е практика сред страните членки на Европейския съюз. В общият случай се въвеждат допустими нива за обща алфа и бета радиоактивност, които позволяват провеждане на бърз скрининг. При наличие на превишаване на контролните нива следва да се изисква провеждане на допълнителни изследвания за установяване на източниците на повишените нива и съответната реакция от компетентните органи (Министерство на здравеопазването и Националния център по радиобиология и радиационна защита (НЦРРЗ)). Източник на радиация за повърхностни води могат да бъдат естествено присъстващи радиоактивни елементи и повишени концентрации на радиоактивни елементи, резултат от антропогенно замърсяване. Детайлното определяне на всички елементи, източници на радиация, е скъпоструващо и не винаги необходимо.

Във връзка с гореизложеното, със Заповед № РД-410/29.05.2019 г., изменена със Заповед № РД-477/24.06.2019 г. на министъра на околната среда и водите е създадена работна група за изготвяне на проекта на НИД на Наредба № Н-4 от 14.09.2012 г. В състава на работната група са включени експерти от МОСВ (дирекции „Управление на водите“, КВЕСМС и „Правна“), Изпълнителна агенция по околна среда и Басейновите дирекции. Съгласно направените предложения и взетите решения на проведените работни заседания е изготвен настоящият проект на НИД на Наредба № Н-4 от 14.09.2012 г.

С писмо изх. № 95-00-2914/02.12.2019 г. проекта на Наредба беше изпратен за съгласуване със структурните звена (вътрешно съгласуване) в МОСВ, както и с Работна група 20 „Околна среда“, съгласно чл. 56, ал. 3 от Инструкцията за обмена на документи по електронен път и документи на хартиен носител в МОСВ и е приет на Колегиум на МОСВ с Протокол № 3 от 16.03.2020 г.

Проектът на НИД на Наредба № Н-4 от 14.09.2012 г. заедно с проекта на настоящия доклад по чл. 28, ал. 2 от ЗНА, са публикувани на …… (дата) за обществено обсъждане с всички заинтересовани лица на интернет-страницата на МОСВ, както и на Портала за обществени консултации, за срок от 30 дни, съгласно изискванията в чл. 26, ал. 3 и 4 от Закона за нормативните актове (ЗНА).

За постъпилите предложения от заинтересовани лица е изготвена справка заедно с обосновка за неприетите предложения, която е приложена към настоящия доклад и публикувана на интернет-страницата на МОСВ и на Портала за обществени консултации на ….. (дата), в изпълнение на изискването в чл. 26, ал. 5 от ЗНА.

В срока на общественото обсъждане, проектната документация е изпратена и за външноведомствено съгласуване със заинтересованите ведомства и институции – Министерство на здравеопазването, Софийски университет, Пловдивски университет, Институт по биоразнообразие и екосистемни изследвания при БАН и Институт по океанология при БАН, за което е изготвена справка за приетите и неприети бележки и предложения.

Очакваните резултати след приемането на НИД на наредбата са прецизиране на класифицирането на екологичното състояние на повърхностните води, премахване на пропуските и подобряване сравнимостта на резултатите от интеркалибрацията навреме за третите планове за управление на речните басейни. Прилагането на резултатите от процедурата по интеркалибрация към класификационните системи ще спомогне за установяване на границите между отлично и добро състояние и между добро и умерено състояние за всички национални типове.

Следва да се отбележи, че на следващ етап Наредба Н-4 от 14.09.2012 г. ще бъде допълнена по отношение на типологията на повърхностните води в България и класификационна система за оценка по хидроморфологични елементи за качество, като за целта ще са необходими резултатите от предстоящото изпълнение на следните дейности от подписаното Споразумение между МОСВ и Международната банка за възстановяване и развитие в периода на подготовката на следващия ПУРБ 2022-2027 г:

• Дейност „Валидиране на типологията и класификационната система в България за оценка на екологично състояние на повърхностните водни тела от категории „река“, „езеро“ и „преходни води“;

• Дейност „Разработване на национална методология за оценка на екологично състояние/потенциал, базиран на хидроморфологични елементи за качество за повърхностни водни тела от категории „река“, „езеро“ и „преходни води“, прилагане на програма за мониторинг по хидроморфологични елементи за качество, валидиране на методологии и оценка на екологично състояние/потенциал, базирани на хидроморфологични елементи за качество”.

Издаването на Наредбата е предвидено в точка 159 от Плана за действие за 2020 г. с мерките, произтичащи от членството на Република България в Европейския съюз.

Предложеният проект на акт няма да доведе до пряко и/или косвено въздействие върху държавния бюджет.

Проектът не съдържа разпоредби, транспониращи актове на Европейския съюз, поради което не е приложена таблица на съответствието с правото на Европейския съюз. С проекта на Наредба се осигурява прилагането на Решение (ЕС) 2018/229 на Комисията за установяване, съгласно Директива 2000/60/ЕО на Европейския парламент и на Съвета, на определените в резултат от процедурата по интеркалибрация класификационни стойности на мониторинговите системи на държавите членки и за отмяна на Решение 2013/480/ЕС на Комисията.

Във връзка с гореизложеното, предлагам да разгледате и приемете предложения проект на НИД на Наредба № Н-4 от 14.09.2012 г. за характеризиране на повърхностни води.

**Приложения:**

1. Проект на НИД на Наредба № Н-4 от 14.09.2012 г. за характеризиране на повърхностни води;
2. Справка за постъпилите предложения при общественото обсъждане заедно с обосновка за неприетите предложения;
3. Справка за постъпилите бележки и предложения от външноведомственото съгласуване ведно с мотиви за неприетите такива;
4. Справка за постъпилите становища от вътрешноведомственото съгласуване.

**С уважение,**

**КРАСИМИР ЖИВКОВ**

*Заместник-министър на околната среда и водите*